ડૉનાલ્ડ ટ્રમ્પ અમેરિકાના પ્રમુખ બન્યા ત્યારથી જ ભારતનાં હિતોને જોખમનો ખતરો હતો ને એ ખતરો ધીરે ધીરે સાચો પડી રહ્યો છે. સામાન્ય રીતે રાજકારણીઓ ચૂંટણીમાં જે વચનો આપે તેને પાળતા નથી પણ ટ્રમ્પ એ મામલે વચનના પાકા નીકળ્યા. અમેરિકા ફર્સ્ટ સ્લોગન સાથે પ્રમુખપદની ચૂંટણીમાં જોરદાર પ્રચાર કરીને જીતી ગયેલા ટ્રમ્પે પ્રમુખ બનતાં જ એક પછી એક એવી નીતિઓ અમલમાં મૂકવા માંડી છે કે જેના કારણે સમગ્ર દુનિયાને એક યા બીજી રીતે અસર થઈ રહી છે. ભારત તેમાં વધારે અસરગ્રસ્ત છે કેમ કે ભારત ઘણી બધી રીતે અમેરિકા પર નિર્ભર છે, ભારતનાં વ્યાપક હિતો અમેરિકા સાથે સંકળાયેલાં છે. ટ્રમ્પનો ભારતને નુકસાન કરે એવો તાજો નિર્ણય H-1B વિઝા નીતિમાં ફેરફાર છે.